google/wiki40b huggingface dataset:
Χρυσοσπηλιώτισσα (συνοικία Αμμοχώστου)

Τοποθεσία

Στα δυτικά συνορεύει με τη Δερύνεια, στα βόρεια με τον Άγιο Λουκά, στα ανατολικά με τον Άγιο Ιωάννη και τον Άγιο Νικόλαο, στα νοτιοανατολικά με την Αγία Ζώνη και στα νότια με την Ακρόπολη και τον Άγιο Γεώργιο.

Εκκλησία Παναγίας Χρυσοσπηλιώτισσας

Ο ναός της συνοικίας είναι αφιερωμένος στην Παναγία την Χρυσοσπηλιώτισσα. Αποτελεί τον μεγαλύτερο ναό της Αμμοχώστου. Η αρχαιότερη γραπτή πηγή για τον ναό ανάγεται στο 1335. Ο περιηγητής Jacobus de Verona  αναφέρει ότι προσκύνησε στη Santa Maria de la Cava, δηλαδή στην Παναγία της Σπηλιωτίσσης. Μια άλλη γραπτή πηγή προέχεται από το 1394. Ο Ιταλός Nivolai Martoni αναφέρει την εκκλησία μετά από επίσκεψη του στην Αμμόχωστο, γράφοντας ότι την επισκέπτονται πολλοί Έλληνες και Λατίνοι για προσευχή. Μια τρίτη αναφορά προέρχεται από το 1683. Ο Ολλανδός περιηγητής Cornelis van Bruyn αναφέρεται στην εκκλησία του χωριού Σπηλιώτισσα, παλαιότερη ονομασία της περιοχής.
Γύρω στο 1960 οικοδομήθηκε μεγαλύτερη εκκλησία στην ίδια τοποθεσία. Το 1975 οι Τούρκοι έποικοι που εγκαταστάθηκαν στη βόρεια Κύπρο μετέτρεψαν την εκκλησία σε μουσουλμανικό τέμενος.
Porsche 991

Εισαγωγή

Οι πρώτες φωτογραφίες της 991 διέρρευσαν στο Διαδίκτυο στις 18 Αυγούστου 2011, λίγο πριν από το επίσημο ντεμπούτο του αυτοκινήτου, και απέδειξαν ότι η Porsche είχε κάνει ένα σαφές εξελικτικό βήμα στον σχεδιασμό, σε σύγκριση με τις προηγούμενες γενιές της 911, δηλαδή τις Porsche 997 και Porsche 996. Ωστόσο, οι πρώτες επίσημες φωτογραφίες και πληροφορίες από την Porsche δημοσιεύτηκαν στις 23 Αυγούστου 2011. Το μοντέλο παρουσιάστηκε στο Σαλόνι Αυτοκινήτου της Φρανκφούρτης στις 15 Σεπτεμβρίου 2011 και λανσαρίστηκε στις 3 Δεκεμβρίου.

Βασικά στοιχεία

Η Porsche 991 βασίστηκε σε μια εντελώς νέα πλατφόρμα και ιστορικά μάλιστα αυτή η πλατφόρμα ήταν μόλις η τρίτη από την εισαγωγή της πρώτης γενιάς της Porsche 911 το 1963. Για την ιστορία, η δεύτερη χρονολογικά πλατφόρμα είχε εισαχθεί το 1997 με την νέα τότε Porsche 996.
Επίσης, η 991 έφερε 6-κύλινδρους επίπεδους βενζινοκινητήρες, με μεγαλύτερη επιλογή κυβισμού από τις παλαιότερες 911, καθώς και ένα έξτρα start / stop σύστημα, όπως επίσης και ηλεκτρο-μηχανικό τιμόνι. Προσφέρθηκε είτε με επτατάχυτο κιβώτιο ταχυτήτων διπλού συμπλέκτη, γνωστό επίσημα ως Porsche Doppelkupplung (PDK), τα οποίο ήταν διαθέσιμο και στην προκάτοχο 997, είτε με ένα νέο τότε επτατάχυτο μηχανικό κιβώτιο. Σημειωτέον ότι κατά την εισαγωγή του, εν έτει 2011, ήταν και το πρώτο παγκοσμίως 7-τάχυτο μηχανικό κιβώτιο σε αυτοκίνητο παραγωγής. Για ευκολότερο χειρισμό, φέρει εσωτερικό ελατήριο που επιτρέπει την επιλογή της 7-ης σχέσης στο χειροκίνητο κιβώτιο, μόνο όταν ο οδηγός έχει βάλει προηγουμένως τον λεβιέ στη θέση της 6-ης.
Σε σύγκριση με την προκάτοχο Porsche 997, το μεταξόνιο της 991 επεκτάθηκε κατά 100 χιλιοστά, φτάνοντας στα 2,45 μέτρα, ενώ το συνολικό της μήκος αυξήθηκε κατά 70 χιλιοστά, φτάνοντας στα 4,49 μέτρα. Ένα νέο σύστημα μετάδοσης κίνησης σχεδιάστηκε έτσι ώστε οι πίσω τροχοί να μετακινηθούν πίσω κατά 76 χιλιοστά σε σχέση με τη θέση του κινητήρα, βελτιώνοντας την κατανομή του βάρους και την απόδοση της νέας 911. Εξαιτίας της χρήσης υψηλής αντοχής χαλύβων και κραμάτων αλουμινίου, το βάρος της 991 μειώθηκε κατά 45 κιλά ως προς την προηγούμενη γενιά, και κυμαίνεται από 1.395 έως 1.470 κιλά, ανάλογα με την έκδοση.

Διακρίσεις

Η Porsche 991 κέρδισε τον τίτλο World Performance Car για το 2012, λίγο μετά το θάνατο του διάσημου σχεδιαστή αυτοκινήτων Ferdinand Alexander Porsche, εγγονού του Φέρντιναντ Πόρσε.
Αλίκη Κωνσταντινίδου

Καριέρα

Η Αλίκη Κωνσταντινίδου το 2002 σε ηλικία 13 ετών εντάχθηκε στις ακαδημίες της Χ.Α.Ν. Θεσσαλονίκης, στις οποίες παρέμεινε μέχρι το 2006, οπότε αποκτήθηκε από τον Ηρακλή Θεσσαλονίκης, που τότε αγωνιζόταν  στην Α1 Εθνική. Το 2007 μετακινήθηκε στον Εαρινό Θεσσαλονίκης, και το 2008 στην ομάδα του Σ.Α. Πειραματικού Θεσσαλονίκης, με την οποία το 2009-10 κατέκτησε το Πρωτάθλημα του Β' ομίλου της Α2 και φυσικά την άνοδο στην Α1 Εθνική Κατηγορία. Μετά τον υποβιβαασμό του Πειραματικού το 2011, μεταγράφηκε στην άλλη κολλεγιακή ομάδα της Θεσσαλονίκης, τον Σ.Α.Α.Κ. Ανατόλια, στον οποίον παρέμεινε μέχρι το 2013, αγωνιζόμενη στην Α1 Εθνική.
Οι εξαιρετικές εμφανίσεις της στο πρωτάθλημα κίνησαν το ενδιαφέρον του Πανναξιακού, που μόλις είχε ανέβει στη μεγάλη κατηγορία. Έτσι το Καλοκαίρι του 2013 η Αλίκη Κωνσταντινίδου πραγματοποιεί το πρώτο μεγάλο άλμα στην καριέρα της και εντάσσεται στην ομάδα της Νάξου, με την οποία γνωρίζει την πρώτη της μεγάλη επιτυχία, φτάνοντας στον τελικό του Κυπέλλου Ελλάδας το 2014.

Το Καλοκαίρι της ίδιας χρονιάς παίρνει το πλοίο για τον Πειραιά και υπογράφει συμβόλαιο με τον Ολυμπιακό, με τον οποίο κατέκτησε τόσο το Πρωτάθλημα, όσο και το Κύπελλο Ελλάδας της περιόδου 2014-15, αλλά απροσδόκητα ο Ολυμπιακός δεν ανανεώνει το συμβόλαιό της, παρά τη σημαντική συμμετοχή της στην κατάκτηση του νταμπλ από τις Πειραιώτισσες.
Η επόμενη χρονιά τη βρίσκει στην Α.Ε.Κ. Αθηνών, με την οποία φτάνει πάλι στον τελικό του Κυπέλου το 2016 αλλά στο τέλος της περιόδου μετακινείται πάλι, αυτή τη φορά προς τον Παναθηναϊκό. Τα λυπηρά γεγονότα στην αθηναϊκή ομάδα το Καλοκαίρι του 2017 την αφήνουν χωρίς σύλλογο και εντάσσεται στον Ηρακλή Κηφισιάς, ο οποίος όμως ξαφνικά αποφασίζει να αποσυρθεί από τo Πρωτάθλημα της περιόδου 2017-18. Έτσι, δέχεται την πρόταση του Ολυμπιακού Πειραιώς για την επανένταξή της στην ομάδα του μεγάλου λιμανιού, με την οποία την περίοδο 2017-18 γεύτηκε την επιτυχία της κατάκτησης του Ευρωπαϊκού Κυπέλλου Θριάβου (Τσάλεντζ Κάπ), αλλά και τις εγχώριες κατακτήσεις του Πρωταθλήματος και του Κυπέλλου Ελλάδας, στην πιο επιτυχημένη χρονιά για την γυναικεία ομάδα πετοσφαίρισης των ερυθρολεύκων.

Tον Ιούνιο του 2018 η συνεργασία της Αλίκης Κωνσταντινίδου με τον Ολυμπιακό ανανεώθηκε για μία ακόμα περίοδο

Διεθνής καριέρα

Η Αλίκη Κωνσταντινίδου κλήθηκε για πρώτη φορά στην Εθνική Γυναικών το 2006, σε ηλικία 17 ετών. Από το 2011 πάντως αποτελεί τακτικό μέλος του εθνικού αντιπροσωπευτικού συγκροτήματος, με πολλές συμμετοχές σε προκριματικούς του Ευρωπαϊκού Πρωταθλήματος και σε αγώνες της Ευρωπαϊκής Λίγκας.

Η Αλίκη Κωνσταντινίδου μέχρι τον Μάιο του 2018 είχε πραγματοποιήσει 19 επίσημες συμμετοχές με την ελληνική εθνική ομάδα πετοσφαίρισης γυναικών.
Θεοφύλακτος Ραγκαβέ

Βιογραφία

Είναι γνωστός από τη συμμετοχή του, με άλλους υψηλόβαθμους αξιωματούχους, στη συνωμοσία του 780 εναντίον της αντιβασίλισσας Ειρήνης χήρας του Λέοντος Δ΄ Ισαύρων (β. 775-780). Οι συνωμότες ήθελαν να θέσουν στο θρόνο τον δευτερότοκο αδελφό του Λέοντος Δ΄, τον Νικηφόρο. 
Τότε είχε το βαθμό του δρουγγαρίου της Δωδεκανήσου. Όταν το σχέδιο αποκαλύφθηκε, η Ειρήνη διέταξε δημόσια να μαστιγωθούν, να καρούν και να εκτοπιστούν οι συμμετέχοντες αξιωματούχοι. Ο Λέων Δ΄ είχε αφήσει 9ετή γιο τον Κωνσταντίνο ΣΤ΄ Ισαύρων, που στην αρχή με αντιβασίλισσα τη μητέρα του Ειρήνη και μετά μόνος του κυβέρνησε ως το 797, οπότε η Ειρήνη τον εκτόπισε και κυβέρνησε μόνη της. Το 802 την ανέτρεψε ο Νικηφόρος Α΄, που απεβίωσε το 811 και το επόμενο έτος ο γιος του Σταυράκιος. Αυτόν διαδέχθηκε ο Μιχαήλ Α΄.
Κωνσταντίνος Ευφορβηνός Κατακαλών

Βιογραφία

Καταγόταν από τις ευγενείς Οικογένειες του Κατακαλώνος, ο πατέρας του και του Ευφορβηνού η μητέρα του. Αναφέρεται για πρώτη φορά στις πηγές, όταν διοικούσε το σώμα των Χωματινών (από το Χώμα του Μαιάνδρου) και τη μοίρα των Τούρκων στον στρατό του Αλεξίου Α΄ κατά τη μάχη των Καλαβρυών το 1078. Εμφανίζεται ξανά ως συμμετέχων στη Σύνοδο των Βλαχερνών το 1094 με τον τίτλο του πρωτοκουροπαλάτη. 
Το επόμενο έτος έλαβε μέρος στην εκστρατεία του Κομνηνού εναντίον των Κουμάνων, την οποία ήγειρε ο διεκδικητής ψευδο-Νικηφόρος Διογένης. Ο Αλέξιος Α΄ έστειλε τον Κωνσταντίνο να τους επιτεθεί, ενώ οι Κουμάνοι θα διέσχιζαν το πέρασμα του Ζυγού, αλλά οι εντόπιοι Βλάχοι τους οδήγησαν να το περάσουν νωρίτερα και οι αλλόφυλοι κατέλαβαν την πόλη Γολόη. Ωστόσο ο Κατακαλών επιτέθηκε σε τμήματά τους και κατάφερε να συλλάβει περίπου εκατό αιχμαλώτους, ανδραγάθημα για το οποίο προήχθη σε νωβελίσσιμο (ευγενέστατο). Η επόμενη αποστολή ήταν να βοηθήσει την Αδριανούπολη, που επολιορκείτο από τους Κουμάνους. Προσπάθησε να εισέλθει στην πόλη από τα νότια, αλλά τον αιφνιδίασαν στους βάλτους οι Κουμάνοι και μόλις που κατάφερε να σώσει τη ζωή του. Το 1096 ο Αυτοκράτορας τον έστειλε να περισώσει τα υπολείμματα της Σταυροφορίας του Λαού (προοίμιου της Α΄ Σταυροφορίας), που είχε ηττηθεί από τους Σελτζούκους και σχεδόν καταστραφεί. Οι Τούρκοι αποσύρθηκαν πριν την προώθησή του και ο Κωνσταντίνος μπόρεσε να σώσει τους επιζήσαντες Σταυροφόρους.
Περί το 1100 ονομάστηκε δούκας (στρατιωτικός διοικητής) της Κύπρου και κατείχε τη θέση αυτή ως το 1102/04 τουλάχιστον. Το 1108 ο Κατακαλών ήταν μέρος μίας πρεσβείας, που εστάλει από τον Αλέξιο στον Βοημούνδο πρίγκιπα του Τάραντα, που πολιορκούσε το φρούριο του Δυρραχίου. Η βυζαντινή αντιπροσωπεία έπεισε τον Νορμανδό να ζητήσει διευθέτηση με τη Ρωμανία και τον συνόδευσαν στο Αυτοκρατορικό στρατόπεδο της Δεαβόλεως, όπου υπογράφτηκε η σχετική Συνθήκη.
Έχει σωθεί σφραγίδα του, όπου στη μία όψη παρίσταται ο Χριστός όρθιος με γύρω την επιγραφή ΚΕ ΒΟΗΘΕΙ ΤΩ ΣΩ ΔΟΥΛΩ και στην άλλη όψη αναγράφεται + ΚΩΝΣΤΑΝΤΙΝΩ ΤΩ ΚΑΤΑΚΑΛΩΝΩ. Ήταν ένας από τους πιο έμπιστους και αξιόλογους αξιωματούχους και ως δείγμα αυτού ο γιος του Νικηφόρος νυμφεύτηκε τη δεύτερη κόρη του Αυτοκράτορα, τη Μαρία.
Space Carrier Blue Noah

Πλοκή

Το έτος 2052 όλα τα έθνη ευημερούσαν και ειρήνη βασίλευε στον κόσμο, ώσπου μια φυλή εξωγήινων καταφτάνει στη γη με ένα γιγαντιαίο διαστημόπλοιο, το Άστρο του Τρόμου, το οποίο μπαίνει σε τροχιά γύρω από τη Γη, προκαλώντας τεράστιες φυσικές καταστροφές πάνω στον πλανήτη. Οι εξωγήινοι έχουν σκοπό να αποικήσουν τη Γη και να εξοντώσουν όσους ανθρώπους έχουν απομείνει. Η μόνη σωτηρία της Γης είναι ένα άκρως απόρρητο όπλο, ένα υπερσκάφος με το όνομα Υποβρύχιο Κεραυνός, το οποίο όμως δεν είναι πλήρως εξοπλισμένο. Η μηχανή που θα το επέτρεπε να γίνει διαστημόπλοιο, βρισκόταν υπό κατασκευή στο ερευνητικό κέντρο Ν9 στις Βερμούδες. Έτσι ξεκινά το ταξίδι του στους ωκεανούς της Γης με προορισμό τις Βερμούδες, πολεμώντας ωστόσο τους εξωγήινους, καταστρέφοντας τις βάσεις τους και ανακαλύπτοντας τα μυστικά τους.
Δορυφορική αλτιμετρία

Η δορυφορική αλτιμετρία είναι μια τεχνολογία που αναπτύχθηκε τα τελευταία 30 περίπου χρόνια και σκοπός της ήταν η παρατήρηση και μελέτη των ιδιοτήτων του θαλάσσιου περιβάλλοντος, της μεταβολής της στάθμης της θάλασσας, των μετακινήσεων των πάγων, της ταχύτητας των ανέμων, του ύψους των κυμάτων και της θερμοκρασίας του νερού.
Η τεχνική βασίζεται στον υπολογισμό της στιγμιαίας στάθμης της θάλασσας με ένα ραντάρ κυμάτων (περίπου 13 GHz) που βρίσκεται σε τεχνητό δορυφόρο. Το ραντάρ αλτίμετρο του τεχνητού δορυφόρου εκπέμπει παλμούς κατακόρυφα στην επιφάνεια της Γης οι οποίοι ανακλώνται από την επιφάνεια της θάλασσας, επιστρέφουν στο δορυφόρο και μέσω του χρόνου μετάβασης - επιστροφής υπολογίζεται η απόσταση δορυφόρου και στιγμιαίας στάθμης της θάλασσας. Οι πληροφορίες που παρέχουν τα ανακλώμενα κύματα σε συνδυασμό με τον προσδιορισμό της θέσης του τεχνητού δορυφόρου με μεγάλη ακρίβεια (μέσω GPS, DORIS) δίνουν την δυνατότητα μετρήσεων υψηλής ακρίβειας σχετικά με τις θαλάσσιες μεταβολές.
Πόδος Αιτωλοακαρνανίας

Ιστορικά στοιχεία

Το χωριό Πόδος φαίνεται να υπάρχει από αρχαιοτάτων χρόνων χωρίς όμως να είναι γνωστός ο ακριβής χρόνος δημιουργίας του χωριού, αλλά ούτε και οι πρώτοι οικιστές του είναι γνωστοί αφού χάνονται στα βάθη της μη καταγεγραμμένης ιστορίας. Το χωριό πληθυσμιακά και πολιτισμικά άκμασε στην Μεσαιωνική εποχή και στα χρόνια της Οθωμανικής σκλαβιάς, γνωρίζοντας ικανή πληθυσμιακή άνθιση μετά την Άλωση της Κωνσταντινουπόλεως από τους Τούρκους το 1453, λόγω εισροής, στον τότε δυσπρόσιτο ορεινό όγκο της Ναυπακτίας (Κράβαρα) και λόγω της ύπαρξης πολλών ορθόδοξων Μοναστηριών στην ευρύτερη περιοχή, πολλών εκπατρισθέντων Χριστιανών που αναζητούσαν καταφύγιο, και τόπο να κρυφτούν από το μένος των Οθωμανών διωκτών τους.
Κατά την περίοδο της Τουρκοκρατίας θα ήταν σωστότερο να αναφέρεται ως κωμόπολη παρά για χωριό, μιας και αριθμούσε 400-500 οικογένειες, τούτο καθίσταται πιστευτό αφού στον Πόδο επιλέχθηκε να εδρεύουν οι Τουρκικές αρχές και τα Τουρκικά δικαστήρια, για την τότε Επαρχία Κραβάρων, στην μέχρι και σήμερα ονομαζόμενη τοποθεσία "Σύνοδος" (εκ΄ των διαφόρων συνεδριάσεων που γίνονταν) δίπλα στον ποταμό Κότσαλο (Κάκαβο ή Κοζιτσιάνικο ρέμα) και κοντά στην θέση "Κουμαριές", όπου βρίσκεται σήμερα ο ερειπωμένος Παληόμυλος, και ο Πόδος ήταν αυτός που ήταν η έδρα του τότε Δήμου Αποδοτίας.
Το χωριό ή μάλλον η κωμόπολη τότε εκτεινόταν περίπου από την τοποθεσία "Κομμένο Χωράφι" μέχρι σχεδόν την τοποθεσία "Σκομπόδο" ή τουλάχιστον την τοποθεσία "Ρουντζέρια - Καστανάδια", και ολόκληρη αυτή η περιοχή ήταν επίπεδη και κατοικείτο, πράγμα που αποδεικνύεται από την ανεύρεση σε όλη αυτή την περιοχή στοιχείων που μαρτυρούν οικιστικές ανθρώπινες δραστηριότητες (ακρογωνιαίοι λίθοι σπιτιών "αγκωνάρια", πήλινα αγγεία κ.α.) Με την πάροδο όμως του χρόνου η μορφολογία του εδάφους άλλαξε, κυρίως λόγο καθιζήσεων, το 1913 - 1915 και η περιοχή εμφανίζει τελικώς την σημερινή αμφιθεατρική της όψη.
Πύργος των Μαγισσών (Σατενουά)

Τοποθεσία

Το συγκεκριμένο κτίριο ευρίσκεται στο Σατενουά.

Ιστορία

Το κτίριο κατεγράφη ως ιστορικό μνημείο το 1932.

Αρχιτεκτονική

Η ενότητα αυτή είναι κενή, ανεπαρκώς ανεπτυγμένη ή ανολοκλήρωτη. Η βοήθειά σας είναι καλοδεχούμενη!
Τάιλερ Ρεκς

Πρώτα Χρόνια

Ο Τεφτ άρχισε την εκπαίδευση στην επαγγελματική πάλη το 2007 και σύντομα έκανε το ντεμπούτο του στο Ultimate Pro Wrestling.

WWE

Τον Ιανουάριο του 2008, ο Τεφτ υπέγραψε συμβόλαιο με το WWE και στάλθηκε στο θυγατρικό εκπαιδευτήριο Florida Championship Wrestling, χρησιμοποιώντας το ψευδώνυμο "Τάιλερ Ρεκς". Στο FCW, κέρδισε το κορυφαίο τίτλο και το ομαδικό πρωτάθλημα με τον Τζόνι Κέρτις.
Τον Ιούνιο του 2009, έκανε τη πρώτη του τηλεοπτική εμφάνιση, στο εβδομαδιαίο σόου ECW. Ο Ρεκς δεν πήρε ευκαιρίες στο ECW και σύντομα μεταφέρθηκε στο WWE SmackDown. Εκεί είχε το ρόλο του αντιπαθή και συμμετείχε σε δύο ομαδικούς αγώνες, στο Bragging Rights και στο Survivor Series. Επίσης είχε μια κόντρα με τον Κρις Μάστερς. Τον Απρίλιο του 2011, μετακινήθηκε στο σημαντικότερο σόου της εταιρίας, το WWE Raw. Σύντομα, ο Ρεκς δημιούργησε ομάδα με τον Κερτ Χόκινς. Οι Ρεκς & Χόκινς κέρδισαν τους αδερφούς Ούσο και έκαναν επιθέσεις σε διάφορους παλαιστές. Οι δυο τους, συχνά πάλευαν σε δευτερεύοντα σόου, χωρίς όμως να κατακτήσουν κάποιο πρωτάθλημα. Τον Αύγουστο του 2012, ο Ρεκς αποδεσμεύτηκε απο το WWE και αποσύρθηκε απο το χώρο της πάλης.
Εθνική Νιγηρίας (καλαθοσφαίριση ανδρών)

Ιστορία

Η Νιγηρία εντάχθηκε στους κόλπους της Διεθνούς Ομοσπονδίας Καλαθοσφαίρισης (FIBA) ​​το 1964. Πρόσφατα, η ομάδα έχει γνωρίσει επιτυχίες, γεγονός που οφείλεται σε έναν αυξανόμενο όγκο ταλέντων από τη Νιγηρία, καθώς και τη συμμετοχή πολλών εξ αυτών στο κολλεγιακό πρωτάθλημα των Ηνωμένων Πολιτειών. Η ομάδα κατάφερε να προκριθεί δυο φορές στο Παγκόσμιο Πρωτάθλημα, το 1998 και το 2006. Οκτώ παίκτες από την ομάδα που εκπροσώπησε τη Νιγηρία στο Αφρικανικό Πρωτάθλημα του 2009, γεννήθηκαν στις Ηνωμένες Πολιτείες.

​​Παγκόσμιο Πρωτάθλημα 2006

Η Νιγηρία πήρε μέρος στο Παγκόσμιο Πρωτάθλημα ​​2006 που διεξήχθη στην Ιαπωνία. Μετείχε στον 1ο Όμιλο με την Αργεντινή, τη Γαλλία, το Λίβανο, τη Σερβία, το Μαυροβούνιο και τη Βενεζουέλα. Η ομάδα κατέλαβε την 3η θέση στον 1ο όμιλο και προκρίθηκε στη φάση των 16, όπου και ηττήθηκε από τη Γερμανία με 78–77. Εν τέλει κατετάγη 14η.

Ολυμπιακοί Αγώνες 2012

Το 2012, η Νιγηρία μετείχε στο προολυμπιακό τουρνουά που διεξήχθη στο Καράκας της Βενεζουέλας, πετυχαίνοντας την έκπληξη καθώς νίκησε στα προημιτελικά την Ελλάδα με σκορ 79–80. Έπειτα σφράγισε το εισιτήριο της πρόκρισης επικρατώντας της Δομινικανής Δημοκρατίας με 88–73.
Στους Ολυμπιακούς Αγώνες του 2012 στο Λονδίνο, η Νιγηρία είχε συνολικά τέσσερις ήττες και μία και μοναδική στην ιστορία της στους Ολυμπιακούς Αγώνες, νίκη εναντίον της Τυνησίας.

Στατιστικά

Με βάση την κατάταξη της FIBA το Αύγουστο του 2012, η Νιγηρία βρισκόταν στην 24η θέση στον κόσμο.
1895 Λάρινκ

Φυσικά χαρακτηριστικά

Η μέση διάμετρος του Λάρινκ εκτιμάται σε 17,51 ± 1,7 χιλιόμετρα. O φασματικός τύπος του είναι άγνωστος, ενώ το γεωμετρικό άλβεδό του είναι 0,110 ± 0,025.
Δίον Τηλεόραση

Ιστορία

Ξεκίνησε να εκπέμπει για πρώτη φορά την Κυριακή 15 Ιανουαρίου 1995 με τοπική (αρχικά) κάλυψη του νομού Πιερίας. Είχε έμφαση στην ενημέρωση, μεταδίδοντας πολιτικές, κοινωνικές, πολιτιστικές, αγροτικές και ψυχαγωγικές εκπομπές. Στις 30 Νοεμβρίου 2011 ξεκίνησε να εκπέμπει ψηφιακά καλύπτοντας όλη την Κεντρική Μακεδονία, εντασσόμενος στην (τότε) πλατφόρμα της Περθώ η οποία κατέχει το Nickelodeon Plus και από τη συχνότητα των 31UHF μέχρι τις αρχές του 2015 όπου εντάχθηκε στην πλατφόρμα της Digea.
Την Δευτέρα 7 Σεπτεμβρίου 2015 άλλαξε ιδιοκτησία και μετονομάστηκε (αλλά προσωρινά) σε Άτλας Τηλεόραση εντάσσοντας το κανάλι στο νεοϊδρυθέν δίκτυο της HellasNet. Ωστόσο, ένα μήνα μετά, την Κυριακή 25 Οκτωβρίου άλλαξε ύφος και μετονομάστηκε σε Πόντος TV ο οποίος μέχρι το 2017 αποτελούσε συνεργάτη του επίσης νεότευκτου περιφερειακού τηλεοπτικού σταθμού με έδρα την Αλεξανδρούπολη του νομού Έβρου και ο οποίος ξεκίνησε στις 15 Αυγούστου 2015 αντικαθιστώμενος τον πάλαι ποτέ Cosmos TV (πρώην Home Shop και Άλφα TV).
Ωστόσο, ένα χρόνο μετά, στις 24 Σεπτεμβρίου του 2016 σταμάτησε να εκπέμπει λόγω οικονομικών προβλημάτων, ενώ στις 11 Φεβρουαρίου 2017 διεκόπη και ο ομώνυμος σταθμός της Πιερίας, μέχρι τις 7 Μαρτίου που επανήλθε με το παλιό του όνομα, ως Δίον Τηλεόραση.

Πρόγραμμα

Το κανάλι προβάλλει τοπικές ενημερωτικές, πολιτιστικές, θρησκευτικές και ψυχαγωγικές εκπομπές. Παλιότερα συνεργαζόταν με τα Αθηναϊκά κανάλια MAD TV, Kontra Channel και Action 24 του οποίου η συνεργασία ξεκίνησε στα τέλη του 2013 και λύθηκε στις αρχές του 2015. Στις 7 Μαΐου 2015, ο εφοπλιστής Γιάννης Καραγιώργης αγόρασε τον σταθμό, για να τον μετατρέψει σε Atlas TV. Ωστόσο πέντε μήνες μετά (Οκτώβριος) διεκόπη η συνεργασία που είχε με την HellasNet και μετατράπηκε σε Πόντος TV μέχρι τις 7 Μαρτίου 2017 οπότε και επανήλθε στην παλιά του ονομασία.

Ιδιοκτησία

Ο φορέας που διαχειρίζεται το κανάλι είναι η Πόντος Τηλεόραση Ανώνυμη Εταιρεία με τον διακριτικό τίτλο Pontos TV η οποία συστάθηκε στις 23 Νοεμβρίου 1994 με την επωνυμία Δίον Τηλεόραση - Προβολή - Διαφήμιση Ανώνυμη Εταιρεία, τον διακριτικό τίτλο Dion Channel και έδρα την Κατερίνη. Στις 16 Νοεμβρίου 2000 έγινε τροποποίηση και κωδικοποίηση του καταστατικού, με αφαίρεση στην επωνυμία της εταιρείας των ουσιαστικών Προβολή - Διαφήμιση και μετονομασία του σε Δίον Τηλεόραση Ανώνυμη Εταιρεία. Το 2016, η επωνυμία και ο διακριτικός τίτλος του φορέα μεταβλήθηκαν στα τρέχοντα, το τηλεοπτικό κανάλι μεταφέρθηκε στην Θεσσαλονίκη, ενώ η μετέπειτα πρόσφατη έδρα του (από το 2011) στον Κάτω Άγιο Ιωάννη Πιερίας διατηρείται ως υποκατάστημα.
Επαρχία Ουτσαλίνσκι

Η επαρχία Ουτσαλίνσκι (ρωσικά: Учали́нский райо́н, μπασκιρικά: Учалы районы) είναι μια διοικητική και δημοτική επαρχία (ραγιόν), μία από τις πενήντα τέσσερις στην Δημοκρατία του Μπασκορτοστάν στην Ρωσία. Αυτη η επαρχία βρίσκεται στα ανατολικά της δημοκρατίας στα σύνορα με την Περιφέρεια Τσελιάμπινσκ στα βόρεια, ανατολικά και νότια, με την επαρχία Αμπζελιλόφσκι στα νότια και με την επαρχία Μπελορέτσκι στα δυτικά. Η έκταση της επαρχίας είναι 4.510 τ.χλμ. Το διοικητικό κέντρο είναι του Ουτσάλι (το οποίο δεν ανήκει διοικητικά στην επαρχία). Στην απογραφή του 2010, ο συνολικός πληθυσμός της επαρχίας ήταν 35,480 κάτοικοι.

Ιστορία

Η επαρχία ιδρύθηκε το 1930.

Διοικητικές και δημοτικής κατάστασης

Εντός του πλαισίου των διοικητικών διαιρέσεων, η επαρχία Ουτσαλίνσκι είναι μια από τις πενήντα τέσσερις στην Δημοκρατία του Μπασκορτοστάν. Χωρίζεται σε δεκαοκτώ σελσοβέτ, που αποτελείται από ογδόντα επτά αγροτικές περιοχές. Η πόλη του Ουτσάλι εξυπηρετεί ως διοικητικό κέντρο, παρά το γεγονός ότι ενσωματώνεται ξεχωριστά ως πόλη δημοκρατικής σημασίας—διοικητική μονάδα με κατάσταση ίση με αυτή των επαρχιών.
Ως δημοτική διαίρεση, η επαρχία ενσωματώνεται ως Δημοτικό Διαμέρισμα Ουτσαλίνσκι, με την πόλη  δημοκρατίας σημασία του Ουτσάλι να έχει ενσωματωθεί στον Αστικό Οικισμό Ουτσάλι. Τα δεκαοκτώ σελσοβέτ ενσωματώνονται ως δεκαοκτώ αγροτικοί οικισμοί εντός του δημοτικού διαμερίσματος. Επίσης η πόλη του Ουτσάλι χρησιμεύει ως το διοικητικό κέντρο του δημοτικού διαμερίσματος.
Γιόχαν Τσούκερτορτ

Βιογραφία

Γεννήθηκε στις 7 Σεπτεμβρίου 1842 στο Λούμπλιν. Φέρεται να σπούδασε χημεία, φυσιολογία και ιατρική. Επίσης, αναφέρεται πως μιλούσε εννέα γλώσσες, ήταν ξιφομάχος, διακρίθηκε στο ντόμινο και το ουίστ, πολέμησε στον Αυστρο-πρωσικό Πόλεμο το 1866 και παρασημοφορήθηκε αρκετές φορές. Ακόμα, υπήρξε μουσικός, δημοσιογράφος και πολιτικός ακτιβιστής, που αγωνίστηκε ιδιαίτερα για τη βελτίωση των συνθηκών κράτησης των φυλακισμένων.
Ιδιαίτερα ταλαντούχος στο σκάκι, έδωσε σειρά από ματς με τον Γερμανό Άντολφ Άντερσεν, που μετά την αποχώρηση του Μόρφυ και του Στάουντον θεωρείτο ο ισχυρότερος παίκτης του κόσμου. Το  1865 νίκησε με σκορ 10-4 τον Άντερσεν (οπότε και αναδείχθηκε ανεπίσημος παγκόσμιος πρωταθλητής), όπως και το 1867 και το 1871 (με σκορ 5-2). Στο ενδιάμεσο (1868) είχε ηττηθεί με 3½ – 8½. 
Το 1867 εγκαταστάθηκε στο Βερολίνο, ενώ το 1872 μετακόμισε στο Λονδίνο. Εκείνη τη χρονιά ηττήθηκε από τον Βίλελμ Στάινιτς με 3-9 (+ 1, = 4, - 7). Τα τουρνουά ήσαν σπάνια, τα χρόνια εκείνα, πάντως ο Τσούκερτορτ εξακολουθούσε να είναι ένας από τους πιο πετυχημένους παίκτες: Το 1872 ήρθε 3ος στο Λονδίνο (μετά τους Στάινιτς και Μπλάκμπερν), το 1877 ήταν 1ος στην Κολωνία και 2ος στη Λειψία. Το 1878 ισοβάθμησε 1ος – 2ος, με τον Γουίναβερ, στο Παρίσι. Νίκησε στο tie-break και πήρε το 1ο έπαθλο. Το 1881 ήταν 2ος στο Βερολίνο, μετά τον  Μπλάκμπερν. Την ίδια χρονιά, νίκησε τον Μπλάκμπερν σε ματς, 8½ – 4½ (+ 6, = 5, - 2). Η μεγαλύτερη επιτυχία του ήρθε το 1883, όταν θριάμβευσε στο τουρνουά του Λονδίνου, με 22/26 (οι ισοπαλίες ξαναπαίζονταν, μέχρι να αναδειχθεί νικητής).
Αυτή η λαμπρή νίκη, του έδωσε το δικαίωμα να αγωνιστεί στο 1ο επίσημο ματς για το Παγκόσμιο Πρωτάθλημα Σκακιού. Το ματς έγινε το 1886, τμηματικά στη Νέα Υόρκη, το Σεντ Λούις και τη Νέα Ορλεάνη, με αντίπαλο τον Αυστριακό Βίλελμ Στάινιτς. Αν και προηγήθηκε 4-1, ο Τσούκερτορτ ηττήθηκε με σκορ 7½ – 12½ (+ 5, = 5, - 10) και έτσι ήταν ο Στάινιτς αυτός που ανακηρύχθηκε ως ο 1ος παγκόσμιος πρωταθλητής στο σκάκι.  
Μετά την ήττα αυτή, ο Τσούκερτοτ κατέρρευσε και η υγεία του επιδεινώθηκε. Διαγνώστηκε πως έπασχε από διάφορες ασθένειες, μεταξύ αυτών από διαβήτη, καρδιακή ανεπάρκεια, νεφρική ανεπάρκεια και αρτηριοσκλήρωση. Οι γιατροί του συνέστησαν να αφήσει το σκάκι, αλλά αυτός δεν τους άκουσε. Τελικά, πέθανε από εγκεφαλική αιμορραγία στις 20 Ιουνίου 1888 – σε ηλικία 45 ετών-κατά τη διάρκεια παρτίδας στο Simpson's Divan, στο Λονδίνο.
Ο Τσούκερτορτ είχε διακριθεί και στο τυφλό σκάκι (έπαιζε με δεμένα τα μάτια, ταυτόχρονα εναντίον πολλών αντιπάλων), ενώ συνεργάστηκε και με διάφορα σκακιστικά περιοδικά της εποχής, στη Γερμανία και την Αγγλία. Είχε προτίμηση στα κλειστά ανοίγματα, όμως ήταν εκπληκτικός και στο τακτικό σκάκι και άφησε πολλές παρτίδες με κομψούς συνδυασμούς. Εκτός από την αδύναμη υγεία του, θεωρείται ότι υστερούσε έναντι του Στάινιτς στην κατανόηση του στρατηγικού παιχνιδιού, για αυτό και στο ματς του 1886 έχασε κάποιες παρτίδες που χαρακτηρίζονταν από παιχνίδι θέσεων και μανούβρες κομματιών.
Υδρογονόλυση

Στη Χημεία με τον όρο υδρογονόλυση, (hydrogenolysis), χαρακτηρίζεται η χημική αντίδραση κατά την οποία υπό την επίδραση υδρογόνου επέρχεται διάσπαση χημικού δεσμού μιας χημικής ένωσης που εν προκειμένω αυτή ονομάζεται και υπόστρωμα.
Η υδρογονόλυση συχνά ακολουθεί την υδρογόνωση και αναφέρεται συνηθέστερα σε περιπτώσεις αντιδράσεων όπου πηγές υδρογόνου σε ατομική ή μοριακή μορφή ενώνονται με το υπόστρωμα. Η υδρογονόλυση απαντάται σε πλήθος βιομηχανικών χημικών διεργασιών με επικρατέστερη τη σύνθεση της αμμωνίας, καθώς και στη πετροχημεία σε αντιδράσεις αποαλκυλίωσης, αποθείωσης κ.λπ.
Θέτις ΙΙΙ (φραγματοθέτις)

Ιστορία

Ναυπηγήθηκε στη Γερμανία το 1959 στα ναυπηγεία Krögerwerft GmbH τού Ρένντσμπουρκ ως USS AN/103. Παραχωρήθηκε από τις Η.Π.Α. (Στρατιωτική Βοήθεια). Καθελκύστηκε στις 21/11/1959 με ανάδοχο τον κ. Υψηλάντη σύζυγος πρέσβη στην Βόννη. 
Εκτόπισμα : 680/805 τν. – Διαστάσεις : 170Χ33,5Χ11,8 πόδια. – Ταχύτητα: 12 κόμβων. – Οπλισμός : 1 πυροβόλο 40 χιλιοστών και 2 πυρ. – Πλήρωμα : 48 άνδρες. Ύψωση της Ελληνικής Σημαίας στις 09/08/1960.